**Tézy**

**vykonávacích právnych predpisov**

k návrhu zákona, ktorým sa mení a dopĺňa zákon č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov a o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov

Podľa návrhu zákona by mali byť vydané tri vykonávacie právne predpisy, a to

1) podľa § 4 ods. 2 k limitom pri nadlimitných zákazkách,

2) podľa § 154 ods. 4 vo vzťahu k referenciám a

3) podľa § 154 ods. 5 vo vzťahu k akreditácii a certifikácii

**Ad 1 - limity pri nadlimitných zákazkách**

Vykonávací právny predpis bude *de facto* znením totožný so súčasným § 4 ods. 2 zákona. Pôjde o ustanovenie spodných prahových hodnôt nadlimitných zákaziek, v členení podľa typu (tovar, stavebné práce, služby) a tiež v členení podľa toho, či ide o civilnú zákazku alebo zákazku na úseku obrany.

**Ad 2 - referencie**

Vykonávací právny predpis podľa § 154 ods. 4 bude ustanovovať podrobnosti o hodnotení splnenia kritéria podľa § 9a ods. 4 písm. d) zákona a podrobnosti o spôsobe výpočtu výslednej hodnotiacej známky podľa § 9a ods. 6 zákona.

Kritériom podľa § 9a ods. 4 písm. d) zákona je "dodržanie povinností dodávateľa dohodnutých v zmluve, koncesnej zmluvy alebo rámcovej dohode vo vzťahu k spôsobu a kvalite plnenia, ktoré je možné objektívne vyjadriť alebo kvantifikovať". Vykonávací právny predpis ustanoví druhovo oblasti povinností vo vzťahu k hlavnému predmetu plnenia, súvisiacim plneniam a ďalším povinnostiam a spôsob určenia ich váhy vo vzťahu k objemu predmetu zákazky. Pôjde druhovo o povinnosti, ktorých dodržanie má priamy vplyv na výsledné plnenie. Následne bude určený spôsob, akým sa budú tieto povinnosti hodnotiť v číselnom, resp. percentuálnom vyjadrení.

Spôsob výpočtu hodnotiacej známky bude ustanovený ako vzorec, ktorý bude odrážať váhy jednotlivých kritérií podľa § 9a ods. 4 zákona a tiež bude vyjadrovať skutočnosť, že ak dôjde k naplneniu prvého kritéria (predčasné ukončenie zmluvy), akým spôsobom a v akých prípadoch to má vplyv na hodnotu ďalších kritérií. Inými slovami, ak dôjde k predčasnému ukončeniu zmluvy bez toho, aby bolo plnenie dodané riadne, výsledná hodnotiaca známka nebude zohľadňovať ďalšie kritériá. Ak dôjde k predčasnému ukončeniu zmluvy potom, ako bolo plnenie riadne dodané aspoň v časti, budú relevantnými aj ďalšie hodnotiace kritériá.

**Ad 3 - certifikácia a akreditácia**

Podrobnosti o postupe akreditácie a certifikácie podľa § 116 a 117 budú ustanovovať typy dokumentov, prostriedkov, postupov a činností používaných vo verejnom obstarávaní, ktoré sú predmetom certifikácie a spôsob ich vyhotovenia, resp. opisu, ako aj posúdenia tak, aby boli opakovateľne použiteľné v procesoch verejného obstarávania. Postup úradu teda bude spočívať v tom, že certifikuje také dokumenty, prostriedky, postupy a činnosti používaných vo verejnom obstarávaní, ktoré sú vyjadrené spôsobom, umožňujúcim ich opakované použitie a zároveň sú v súlade so zákonom. Rovnako bude certifikácia vyjadrená tak, aby bolo možné na účely revízneho postupu oddeliť certifikované dokumenty, prostriedky, postupy a činnosti vo forme, v akej boli certifikované, od ich verzie, konkrétne použitej vo verejnom obstarávaní - teda od častí, ktoré sú doplnené v konkrétnej súťaži.

Vo vzťahu k akreditácii bude postup úradu spočívať primárne v overení, či existujú certifikované dokumenty, prostriedky, postupy a činnosti, či nimi žiadateľ disponuje a následne je možné udeliť akreditáciu.